Ignorujeme európske voľby ?

Ak sa niekoho spýtate na dátum konania volieb do Európskeho parlamentu, je pravdepodobné, že nebude vedieť. Málokto dokonca vie, že momentálne je na poste podpredsedu Európskeho parlamentu Slovák. Ľudia k týmto voľbám od vstupu do Európskej únie chodia minimálne a pravidelne sme na samom dne účasti v eurovoľbách. Až v posledných eurovoľbách sme sa dostali nad hranicu dvadsať percent, čo ich radí spolu s voľbami do vyšších územných celkov medzi voľby s najslabšou účasťou na Slovensku.

Najbližšie pristúpime k volebným urnám na druhú júnovú sobotu tento rok, konkrétne ôsmeho júna. Je v našich silách, aby sme rozhodli aj my o tom, kto nás bude v Európskom parlamente zastávať.

Prečo vlastne ignorujeme voľby ? Odpovedí je niekoľko. Starší ľudia sú povrchní ku Európskej únii a tvrdia, že aj tak nič nezmenia a chcú nám len zle. Dokonca vyzdvihujú, že kedysi bolo zoskupenie socialistických štátov lepšie. Iní tvrdia, že to nie sú voľby, ktoré priamo zasahujú slovenskú politiku, že ich činy nie sú vidieť. Niekto je len lenivý a nechodí ani ku iným voľbám.

Títo ľudia majú právo sa vyjadriť, no napríklad ľudia, čo vyzdvihujú socializmus, zabudli, že kedysi bola povinnosť voliť a ten, kto nevolil, išiel do väzenia. Zvláštne, že teraz to neberú ako povinnosť, ale skôr ako trest. Ľudia, ktorí tvrdia, že nevidia robotu europoslancov, nevidia, že opravená cesta, po ktorej sa vezú, nová telocvičňa, kde ich deti športujú, je veľmi často z eurofondov. Ale aj napríklad to, že môžeme cestovať do dvadsiatich siedmich krajín Európy slobodne iba s občianskym preukazom a v časti z nich nemusíme ani hľadať zmenáreň, vďaka spoločnej mene.

Okrem toho, Európska únia drží aj klenot, ktorý krajiny často strádajú, a to je demokracia. Slobodná voľba človeka nie na základe toho, čo mu je prikázané, ale voľba na základe jeho slobodného úsudku.

*„V totalitných režimoch sa idioti dostávajú k moci intrigami a násilím, v demokracii slobodnou voľbou“ – Gabriel Laub*

Vidíme, že hlavne na Slovensku si tento dar ľudia nevážia, pretože takmer polovica ľudí ignoruje väčšinu volieb a neuvedomujú si, že o cennú demokraciu môžu prísť, ale vtedy bude už na zmenu neskoro.

Jediné voľby, ktoré sú na Slovensku celkom „úspešné“, sú do parlamentu. Čo je kľúčom k tomu, že sú tieto voľby úspešné? Dá sa to aplikovať aj pre eurovoľby? Odpoveď je pomerne jednoduchá, áno, dá sa to. Ľudia si uvedomujú, že sú súčasťou Slovenskej republiky a cítia zodpovednosť vo voľbách. Aj keď sú rozhodnutia voliť nejednotné, vidíme možnosť slobodnej voľby, ktorú demokracia poskytuje. Mali by sme si uvedomiť, že tak, ako sme každý jeden súčasťou Slovenskej republiky, tak sme aj súčasťou Európskej únie, nemali by sme ju ignorovať, veď práve Tvoj hlas môže zmeniť celé smerovanie únie v najbližších piatich rokoch tak, aby sa nám lepšie žilo.